લોકજીવનમાં બાળકના જન્મ પછી ષષ્ઠિ-છઠ્ઠી કરવાનો રિવાજ પરાપૂર્વથી ચાલતો આવ્યો છે. ગુજરાતની તમામ લોકજાતિયોમાં આ રિવાજ થોડાઘણા ફેરફારો સાથે જોવા મળે છે. ભાલપંથકના રાજપૂત પરિવારોમાં બાળકના જન્મ પછી છઠ્ઠે દિવસે એની છઠ્ઠી કરવામાં આવે છે. પરિવારની બહેનો ભેગી મળીને પાટલો ઢાળી તેના પર સફેદ કપડું પાથરી કંકુભરી કંકાવટી અને લેખણ મુકે છે. કપડાં પર કંકુનો સાથિયો કરે છે. ષષ્ઠિદેવીનો દીવો કરી બાળકને પગે લગાડે છે. બાળકની ફોઈ ફોઇયારું (બાળક માટે આંગલા-ટોપલાં ઇત્યાદિ કપડાં) લઇ આવે છે. બાળકનું નામ પાડવાનો એકાધિકાર ફોઈ ભોગવે છે. નામ પાડતા ફોઈ બોલે છેઃ